Κυριάκος Πιερρακάκης

Ο **Κυριάκος Πιερρακάκης** (Αθήνα, 1983) είναι Έλληνας πληροφορικός, πολιτικός επιστήμονας και εν ενεργεία βουλευτής Α΄ Αθηνών με το κόμμα της Νέας Δημοκρατίας, ο οποίος είναι από τον Μάρτιο του 2025 υπουργός Εθνικής Οικονομίας και Οικονομικών στην κυβέρνηση του Κυριάκου Μητσοτάκη. Παράλληλα, από τις 11 Δεκεμβρίου 2025 είναι πρόεδρος του Eurogroup, καθώς εξελέγη παμψηφεί από τους υπουργούς Οικονομικών της ευρωζώνης.

Έχει, επίσης, διατελέσει υπουργός Επικρατείας και Ψηφιακής Διακυβέρνησης στην κυβέρνηση του Κυριάκου Μητσοτάκη του 2019, καθώς και υπουργός Παιδείας, Θρησκευμάτων και Αθλητισμού στην κυβέρνηση του Κυριάκου Μητσοτάκη, από τον Ιούνιο του 2023 έως τον Μάρτιο του 2025. Είχε αρχικά πολιτευθεί με το ΠΑΣΟΚ και διατελέσει διευθυντής του οργανισμού ερευνών «διαΝΕΟσις».

Κορυφαίο γεγονός της πολιτικής του σταδιοδρομίας θεωρείται η σημαντική πρόοδος που, σύμφωνα με πλήθος πηγών, έχει καταγράψει η Ελλάδα στο πεδίο του ψηφιακού μετασχηματισμού .

## Βιογραφικά στοιχεία
Ο Κυριάκος Πιερρακάκης γεννήθηκε το 1983 στην Αθήνα και μεγάλωσε στα Κάτω Πατήσια. Είναι γιος του ιατρού Στέφανου Πιερρακάκη και της δικηγόρου Παναγιώτας Στρατάκου, με καταγωγή από την Αρεόπολη και τις Κροκεές Λακωνίας. Το 2014 νυμφεύτηκε την πολιτικό μηχανικό Δήμητρα Μουστακάτου, με την οποία απέκτησε τρία παιδιά, τον Στέφανο και τις δίδυμες, Παναγιώτα και Αικατερίνη. 

Επίσης, είναι κουμπάρος του ανιψιού και πρώην γενικού γραμματέα του Κυριάκου Μητσοτάκη, Γρηγόρη Δημητριάδη, ο οποίος βάφτισε το παιδί του.

## Σπουδές
Ο Κυριάκος Πιερρακάκης είναι απόφοιτος της Λεοντείου Σχολής Πατησίων. Σπούδασε Πληροφορική στο Οικονομικό Πανεπιστήμιο Αθηνών (πρώην ΑΣΟΕΕ), από το οποίο αποφοίτησε το 2005. Κατόπιν, συνέχισε τις σπουδές του στις Ηνωμένες Πολιτείες, όπου έλαβε δύο μεταπτυχιακούς τίτλους: Master in Public Policy από τη Σχολή Διακυβέρνησης Τζον Φ. Κένεντι του Πανεπιστημίου Χάρβαρντ και Master in Technology and Policy από το Τεχνολογικό Ινστιτούτο Μασαχουσέτης (ΜΙΤ). 

## Επαγγελματική σταδιοδρομία
Μετά την επιστροφή του στην Ελλάδα, διετέλεσε πρόεδρος του Ινστιτούτου Νεολαίας, όπου ασχολήθηκε ενεργά με ζητήματα νεανικής επιχειρηματικότητας. Υπηρέτησε επίσης ως σύμβουλος της τότε υπουργού Άννας Διαμαντοπούλου, στο Υπουργείο Ανάπτυξης.

Απο το 2013-2015 εργάστηκε στο ιδιωτικό κολλέγιο Athens Information Technology, Intracom ως διευθυντής σπουδών. 

Από το 2015 μέχρι το 2019 ήταν διευθυντής ερευνών του ανεξάρτητου, μη κερδοσκοπικού οργανισμού ερευνών διαΝΕΟσις, εστιάζοντας το ενδιαφέρον του σε θέματα δημόσιας πολιτικής, καινοτομίας, τεχνολογίας και οικονομικής στρατηγικής.

## Πολιτική σταδιοδρομία
### Στέλεχος του ΠΑΣΟΚ
Ξεκίνησε την πολιτική του σταδιοδρομία από την κεντροαριστερά. Έγινε μέλος του ΠΑΣΟΚ σε ηλικία 16 ετών, ήταν ο πιο νέος αντιπρόσωπος στο συνέδριο του ΠΑΣΟΚ το 2001 και υπήρξε μέλος της ΠΑΣΠ. Το 2012, στο 9ο Συνέδριο του ΠΑΣΟΚ εκλέχτηκε μέλος του Πολιτικού Συμβουλίου και της Κεντρικής Πολιτικής Επιτροπής και το 2014 ήταν υποψήφιος ευρωβουλευτής με την Ελιά, κατακτώντας την έκτη θέση με 42.814 ψήφους. Κατά την περίοδο της Κυβέρνησης Αντώνη Σαμαρά υπήρξε μέλος της ελληνικής ομάδας διαπραγμάτευσης με τους θεσμούς, ως επιλογή του τότε αντιπροέδρου της ελληνικής κυβέρνησης, Ευάγγελου Βενιζέλου.

Η εκλογή του Κυριάκου Μητσοτάκη στην ηγεσία της Νέας Δημοκρατίας τον έφερε κοντά στη ΝΔ και αρκετούς μήνες πριν από τις εκλογές ανέλαβε τη δημιουργία ενός σχεδίου για τον ψηφιακό μετασχηματισμό της Ελλάδας.

### Υπουργός Ψηφιακής Διακυβέρνησης
#### Ψηφιακός μετασχηματισμός
Ο Πιερρακάκης ανέλαβε καθήκοντα Υπουργού Επικρατείας και Ψηφιακής Διακυβέρνησης στις 9 Ιουλίου 2019 και παρέμεινε στη θέση αυτή μέχρι τις 26 Μαΐου 2023. Στην αρχή της θητείας του έθεσε ως κύριο στόχο τον ψηφιακό μετασχηματισμό της δημόσιας διοίκησης για τη μείωση της γραφειοκρατίας και τη διευκόλυνση της επαφής των πολιτών με το κράτος. Στις 22 Μαρτίου 2020 το Υπουργείο Ψηφιακής Διακυβέρνησης έθεσε σε λειτουργία το gov.gr, την Ενιαία Ψηφιακή Πύλη του Ελληνικού Δημοσίου, η οποία συγκέντρωσε 503 ψηφιακές υπηρεσίες που παρέχονταν μέχρι τότε διάσπαρτες σε διάφορες ιστοσελίδες φορέων του Δημοσίου καθώς και τη δυνατότητα ψηφιακής συμπλήρωσης υπεύθυνων δηλώσεων και εξουσιοδοτήσεων, οι δύο πρώτες νέες ψηφιακές υπηρεσίες που σχεδιάστηκαν και υλοποιήθηκαν στο καινούριο περιβάλλον του gov.gr.

Έκτοτε προστέθηκαν στο gov.gr  δημοτολογικά πιστοποιητικά, ληξιαρχικές πράξεις, προσωρινές άδειες οδήγησης, αντίγραφα αδειών κυκλοφορίας και οδήγησης, αντίγραφα ποινικού μητρώου. Παράλληλα, δημιουργήθηκαν οι εφαρμογές Gov.gr Wallet, Gov.gr και MyHealth, δίνοντας στους πολίτες τη δυνατότητα να συναλλάσσονται με το κράτος από το κινητό τους τηλέφωνο. Στη λήξη της θητείας του, το gov.gr περιλάμβανε πάνω από 1.500 ψηφιακές υπηρεσίες, μεταξύ των οποίων και η βεβαίωση γνησίου υπογραφής, η άυλη συνταγογράφηση και τα άυλα παραπεμπτικά, η ίδρυση ατομικής επιχείρησης και η άδεια πολιτικού γάμου.

Το Υπουργείο Ψηφιακής Διακυβέρνησης βραβεύθηκε τον Νοέμβριο του 2021 από τον Παγκόσμιο Σύνδεσμο Υπηρεσιών Καινοτομίας και Τεχνολογίας WITSA με το πρώτο βραβείο στην κατηγορία «Digital Opportunity/Inclusion Award (Public Sector)» Ο Ιταλός υπουργός Ψηφιακής Μετάβασης Βιτόριο Κολάο ανέφερε ότι εμπνεύστηκε από το παράδειγμα της Ελλάδας.

#### Ολοκλήρωση 112
Τον Ιούλιο του 2019 ο Πιερρακάκης δήλωσε ότι η υπηρεσία 112 θα έχει ολοκληρωθεί εντός του έτους. Η διαδικασία αυτή απαιτούσε παρέμβαση στους μεγάλους κατασκευαστές κινητών τηλεφώνων ώστε να δρομολογηθεί η συμβατότητα των συσκευών .

#### Απλούστευση διαδικασιών - διαλειτουργικότητα
Το Νοέμβριο του 2021 έκανε λόγο για την ανάγκη ύπαρξης ενός κέντρου διαλειτουργικότητας ώστε ο κάθε πολίτης να έχει συνεχή πρόσβαση στα δεδομένα του.. Παράλληλα, εφάρμοσε εκτεταμένες διαλειτουργικότητες μεταξύ μητρώων και υπηρεσιών του Δημοσίου. Βασική αρχή αυτής της πολιτικής είναι το «μόνον άπαξ (once only)». Σύμφωνα με την αρχή αυτή, ο πολίτης δεν πρέπει να υποχρεούται να προσκομίζει δεύτερη φορά το ίδιο δικαιολογητικό σε οποιαδήποτε δημόσια υπηρεσία, αλλά αντίθετα πρέπει οι υπηρεσίες να επικοινωνούν μεταξύ τους για να αντλούν την αναγκαία πληροφορία.

Προς τον σκοπό αυτό, η Γενική Γραμματεία Πληροφοριακών Συστημάτων Δημόσιας Διοίκησης προχώρησε σε εκτεταμένες αναβαθμίσεις των συστημάτων και των υποδομών του Δημοσίου.

Η πρώτη εκτεταμένη απλοποίηση ήταν η διαδικασία της δήλωσης γέννησης, όπου οι γονείς έπρεπε να δηλώνουν τη γέννηση του παιδιού τους σε διαφορετικές υπηρεσίες (μαιευτήριο, ληξιαρχείο, ΔΟΥ για απόδοση ΑΦΜ, ΕΦΚΑ για έκδοση ΑΜΚΑ, ΟΠΕΚΑ για απόδοση επιδομάτων) που πολλές φορές δεν βρίσκονταν καν στην ίδια περιφερειακή ενότητα. Από τον Φεβρουάριο του 2020, η διαδικασία αυτή ενοποιήθηκε σε μία υπηρεσία, εντός του μαιευτηρίου, χωρίς άλλο δικαιολογητικό πέρα από την ταυτότητα των γονέων, ενώ όλα τα υπόλοιπα μητρώα ενημερώνονταν αυτόματα.

Παράλληλα, τον Ιούλιο του 2022 το Υπουργείο Ψηφιακής Διακυβέρνησης έθεσε σε λειτουργία το Εθνικό Μητρώο Διοικητικών Διαδικασιών «Μίτος», στο οποίο αποτυπώνονται βήμα – βήμα όλες οι αλληλεπιδράσεις του πολίτη με το κράτος. Με τον τρόπο αυτό, ο πολίτης είναι σε θέση να γνωρίζει επακριβώς κάθε πληροφορία σχετικά με την υπηρεσία που θέλει να χρησιμοποιήσει και τα βήματα που πρέπει να ακολουθήσει (χρόνο και κόστος διεκπεραίωσης, δικαιολογητικά, νομοθετικό πλαίσιο).

#### Πρωτοβουλίες για την αντιμετώπιση της πανδημίας
Κατά τη διάρκεια της πανδημίας COVID-19, το Υπουργείο Ψηφιακής Διακυβέρνησης βρέθηκε στην πρώτη γραμμή των πρωτοβουλιών για τον περιορισμό της διασποράς του ιού και, κατόπιν, για την οργάνωση του εμβολιασμού. Το 13033, η υπηρεσία SMS για τις κατ' εξαίρεση μετακινήσεις των πολιτών κατά την περίοδο των περιοριστικών μέτρων, σχεδιάστηκε και υλοποιήθηκε από τη Γενική Γραμματεία Τηλεπικοινωνιών και Ταχυδρομείων. Το 13033 χαρακτηρίστηκε βέλτιστη πρακτική για τη διαχείριση των κατ’ εξαίρεση μετακινήσεων από τον ΟΟΣΑ και έλαβε επαινετικά σχόλια από την αρμόδια εκτελεστική αντιπρόεδρο της Ευρωπαϊκής Επιτροπής Μαργκρέτε Βεστάγκερ Παράλληλα, με την πρωτοβουλία #DigitalSolidarityGR, ο Κυριάκος Πιερρακάκης κάλεσε τις επιχειρήσεις να εξετάσουν ποιες από τις υπηρεσίες ή/και προϊόντα που παρέχουν συνδρομητικά μπορούν να διατεθούν δωρεάν για όσο διάστημα διαρκέσουν τα έκτακτα μέτρα. Στην πρωτοβουλία συμμετείχαν συνολικά 210 επιχειρήσεις. Τέλος, σε συνεργασία με το Υπουργείο Υγείας το Υπουργείο Ψηφιακής Διακυβέρνησης δημιουργήθηκε την πλατφόρμα ethelontes.gov.gr με σκοπό την ενίσχυση του συστήματος υγειονομικής περίθαλψης με κάθε τρόπο, τόσο σε ανθρώπινο δυναμικό όσο και σε ιατροτεχνολογικό εξοπλισμό, με περισσότερους από 12.000 πολίτες να δηλώνουν συμμετοχή.

Στις αρχές του 2021, το Υπουργείο Ψηφιακής Διακυβέρνησης συνέβαλε καθοριστικά στην οργάνωση του εμβολιασμού . Όλοι οι διεθνείς οργανισμοί αναγνωρίζουν ότι το emvolio.gov.gr αποτέλεσε ένα από τα καλύτερα συστήματα οργάνωσης εμβολιασμού διεθνώς, από τον προγραμματισμό του ραντεβού μέχρι την έκδοση των σχετικών πιστοποιητικών. Παράλληλα, υπήρξε πρόβλεψη ώστε ότι όλοι οι πολίτες θα έχουν εύκολη και γρήγορη πρόσβαση στο εμβόλιο, ανεξάρτητα από τις ψηφιακές τους δεξιότητες, καθώς τα φαρμακεία και τα Κέντρα Εξυπηρέτησης Πολιτών λειτούργησαν ως φυσικά σημεία επαφής για το κλείσιμο των ραντεβού. Επιπλέον, όσοι πολίτες είχαν εγγραφεί στην άυλη συνταγογράφηση λάμβαναν SMS με μια πρόταση ραντεβού που αντιστοιχούσε στα στοιχεία κατοικίας που είχαν δηλώσει. Τέλος, η Ελλάδα υπήρξε η πρώτη χώρα που δημιούργησε ψηφιακές βεβαιώσεις εμβολιασμού, οι οποίες αποτέλεσαν τη βάση της πρότασης του Πρωθυπουργού Κυριάκου Μητσοτάκη για τη δημιουργία του Ευρωπαϊκού Ψηφιακού Πιστοποιητικού COVID. Στο ίδιο πλαίσιο, τον Ιούλιο του 2021 δημιουργήθηκε η εφαρμογή COVID-free GR, που διευκόλυνε την επαλήθευση των Ευρωπαϊκών Ψηφιακών Πιστοποιητικών COVID καθώς και των αντίστοιχων εθνικών βεβαιώσεων.

Η Ευρωπαία Επίτροπος Μαργκρέτε Βεστάγκερ έχει αποκαλέσει την Ελλάδα «παράδειγμα για τον ψηφιακό μετασχηματισμό», αναφερόμενη στην ψηφιοποίηση δημόσιων υπηρεσιών, όπως την αποστολή SMS κατά την περίοδο της πανδημίας και τη διαδικασία εμβολιασμού,

#### Κυβερνοασφάλεια
Κατά τη διάρκεια της θητείας του στο Υπουργείο Ψηφιακής Διακυβέρνησης, ο Κυριάκος Πιερρακάκης έδωσε μεγάλη έμφαση σε ζητήματα κυβερνοασφάλειας. Τον Οκτώβριο του 2019 με υπουργική απόφαση όρισε τις κρίσιμες υποδομές και υπηρεσίες της χώρας και ο καθόρισε συγκεκριμένα πρωτόκολλα πρόληψης και αντιμετώπισης κυβερνοεπιθέσεων για τους Φορείς Εκμετάλλευσης Βασικών Υπηρεσιών (ΦΕΒΥ). Τον Σεπτέμβριο του 2019 αναβάθμισε τη λειτουργία του Ευρωπαϊκού Οργανισμού Κυβερνοασφάλειας (ENISA) στην Ελλάδα. Επιπλέον, το Υπουργείο Ψηφιακής Διακυβέρνησης ανέλαβε την αναβάθμιση, την οργάνωση και τη στελέχωση της Εθνικής Αρχής Κυβερνοασφάλειας. Τέλος, τον Μάρτιο του 2020 υπογράφηκε Μνημόνιο Συνεργασίας μεταξύ Ελλάδας και Ισραήλ για συνεργασία μεταξύ των δύο χωρών σε σχετικά ζητήματα.

#### Τηλεπικοινωνιακές υποδομές – νέα δίκτυα
Με τον νόμο «Επενδύω στην Ελλάδα» το Υπουργείο Ψηφιακής Διακυβέρνησης θέσπισε ένα γρήγορο και ξεκάθαρο πλαίσιο αδειοδότησης των επίγειων κεραιοσυστημάτων, που αποτελούσε ζήτημα κρίσιμης σημασίας για τη λειτουργία των δικτύων κινητών επικοινωνιών, ειδικά εν όψει της εισόδου στην εποχή του 5G.

Παράλληλα, στα τέλη του 2020 η Εθνική Επιτροπή Τηλεπικοινωνιών και Ταχυδρομείων (εποπτευόμενος φορέας του Υπουργείου Ψηφιακής Διακυβέρνησης) προετοίμασε για τη δημοπρασία του φάσματος 5G, μια διαδικασία που για πρώτη φορά περιλάμβανε ταυτόχρονα τη δημοπράτηση τεσσάρων περιοχών του φάσματος. Στην Ελλάδα πιστώνεται η ταχεία υλοποίηση του χρονοδιαγράμματος, το οποίο (σε αντίθεση με τις περισσότερες χώρες) δεν επηρεάστηκε από την πανδημία. Έτσι, στο δεύτερο εξάμηνο του 2021 ξεκίνησαν να αναπτύσσονται τα πρώτα εμπορικά δίκτυα 5G στην χώρα.

Τέλος, μια ακόμα σημαντική αναβάθμιση στον τομέα των τηλεπικοινωνιών αποτελεί η έναρξη λειτουργίας δορυφορικού ίντερνετ. Η Ελλάδα έγινε μια από τις πρώτες χώρες της ΕΕ που θέσπισαν πλαίσιο αδειοδότησης των απαραίτητων κεραιών, ανοίγοντας τον δρόμο για τη δραστηριοποίηση της Starlink, η οποία παρέχει υπηρεσίες στη χώρα από τον Μάιο του 2022.

#### Νομοθετικό έργο
Στις αρχές Αυγούστου, με τον νόμο «Ρυθμίσεις του Υπουργείου Εσωτερικών, διατάξεις για την ψηφιακή διακυβέρνηση, συνταξιοδοτικές ρυθμίσεις και άλλα επείγοντα ζητήματα» ο Κυριάκος Πιερρακάκης εισήγαγε σειρά διατάξεων σχετικά την ψηφιακή πολιτική, την ηλεκτρονική διακυβέρνηση και την απλούστευση των διοικητικών διαδικασιών, με κυριότερη μεταρρύθμιση την καθιέρωση της διαλειτουργικότητας ως κανόνα λειτουργίας στο Δημόσιο.

Τον Οκτώβριο του 2019 ο Κυριάκος Πιερρακάκης εισήγαγε στον νόμο «Επενδύω στην Ελλάδα» μια σειρά από διατάξεις σχετικά με τον εκσυγχρονισμό του νομοθετικού πλαισίου για την αδειοδότηση κεραιοσυστημάτων, το Εθνικό Ευρυζωνικό Σχέδιο, το Εθνικό Πρόγραμμα Απλούστευσης Διαδικασιών και τον Ενιαίο Ψηφιακό Χάρτη.

Τον Ιούνιο του 2020 κατατέθηκε και ψηφίστηκε το πρώτο νομοσχέδιο με διατάξεις αμιγώς της αρμοδιότητας του Υπουργείου Ψηφιακής Διακυβέρνησης με τίτλο «Επιτάχυνση και απλούστευση της ενίσχυσης οπτικοακουστικών έργων, ενίσχυση της ψηφιακής διακυβέρνησης και άλλες διατάξεις». Στις διατάξεις του νόμου περιλαμβάνονται η αύξηση του ποσοστού της επιχορήγησης (cash rebate) του ΕΚΟΜΕ από το 35% στο 40% και η απλοποίηση της διαδικασίας υπαγωγής στο σχετικό πρόγραμμα.

Τον Σεπτέμβριο του 2020 ο Κυριάκος Πιερρακάκης έφερε προς ψήφιση τον Νόμο για την Ψηφιακή Διακυβέρνηση και τις Ηλεκτρονικές Επικοινωνίες, έναν νόμο με περισσότερα από 230 άρθρα, ο οποίος επικαιροποίησε παλαιότερους νόμους όπως η Διαύγεια και η προσβασιμότητα ατόμων με αναπηρία στους ιστοτόπους του Δημοσίου.

Επίσης, στον ίδιο νόμο ρυθμίστηκαν ζητήματα φάσματος για την είσοδο της χώρας στην εποχή του 5G και, κυρίως, ιδρύθηκε το Ταμείο «Φαιστός», που θέτει τις προϋποθέσεις για τη δημιουργία ενός λειτουργικού και βιώσιμου οικοσυστήματος για την ανάπτυξη εφαρμογών και υπηρεσιών 5G στη χώρα μας. Επιπλέον, προβλέφθηκε η δέσμευση από το Δημόσιο ενός μικρού τμήματος του φάσματος 5G, ώστε να διατίθεται δωρεάν σε εκπαιδευτικά προγράμματα και start-up.

#### Υποκλοπές

Το 2019 ο Πιερρακάκης εκπροσωπήθηκε από το Γιάννη Λαβράνο —πρόσωπο σχετιζόμενο με την εταιρεία Krikel, που εμπλέκεται στην υπόθεση των υποκλοπών— σε συνάντηση για την κυβερνητική πολιτική για την κυβερνοασφάλεια, στην οποία συμμετείχε και ο γενικός γραμματέας του πρωθυπουργού και κουμπάρος του Λαβράνου και του Πιερρακάκη Γρηγόρης Δημητριάδης. Αναφορικά με τη σχέση τους ο Πιερρακάκης απάντησε ότι ο Λαβράνος «δεν έχει την οποιαδήποτε -άμεσα ή έμμεσα- σχέση» με το έργο του Υπουργείου του. Το Κέντρο Τεχνολογικής Υποστήριξης Ανάπτυξης και Καινοτομίας, όπου έχουν εργαστεί υπάλληλοι της εταιρείας Krikel, χρηματοδοτήθηκε το 2021 από τον πυλώνα του Ταμείου Ανάκαμψης που υπόκειται στο Υπουργείο Ψηφιακής Διακυβέρνησης.

Παρά την πρόβλεψη νόμου του 2021 ότι η ΕΥΠ και η Αντιτρομοκρατική Υπηρεσία θα έπρεπε να στέλνουν ψηφιακά και κρυπτογραφημένα προς την ΑΔΑΕ και τους τηλεπικοινωνιακούς παρόχους τις διατάξεις της εισαγγελέως με βάση τις οποίες πραγματοποποιούν παρακολουθήσεις και παρά διαμαρτυρίες της Αρχής Διασφάλισης Απορρήτου των Επικοινωνιών (ΑΔΑΕ), ο Πιερρακάκης και ο συναρμόδιος υπουργός Δικαιοσύνης Κώστας Τσιάρας δεν εξέδωσαν την Κοινή Υπουργική Απόφαση που θα επέτρεπε στην ΑΔΑΕ να κάνει ελέγχους σε δικό της ψηφιακό αρχείο και όχι σε αρχεία των εταιρειών τηλεπικοινωνίας, μέχρις ότου το Δεκέμβριο του 2022 ψηφίστηκε καινούργιος νόμος που καθιστά ανέφικτη τη λειτουργία του αρχείου.

Το Μάιο του 2023 ο Πιερρακάκης και ο Λαβράνος ενημερώνονταν σε ζωντανό χρόνο από δύο συνεργάτες του Πιερρακάκη για όσα έλεγε σε εκδήλωση για τις υποκλοπές η Άρτεμις Σίφορντ, μάνατζερ του Facebook, η οποία είχε παρακολουθηθεί από την ΕΥΠ και το Predator αφότου είχε προηγουμένως αναφερθεί σε εμπειρία παρενόχλησης από έναν πολιτικό. Ο Πιερρακάκης απάντησε ότι πρόκειται για προεκλογικά «συνωμοσιολογικά σενάρια, ψεύδη και χυδαιότητες».

### Υπουργός Παιδείας, Θρησκευμάτων και Αθλητισμού (2023–2025)
Εξελέγη για πρώτη φορά βουλευτής Α’ Αθηνών με τη Νέα Δημοκρατία στις εκλογές του 2023. Συγκεκριμένα, στις εκλογές του Μαΐου εξελέγη πρώτος σε σταυρούς στην εκλογική του περιφέρεια, με μεγάλη διαφορά από τον δεύτερο υποψήφιο. Κατόπιν, στις εκλογές του Ιουνίου τοποθετήθηκε στην πρώτη θέση του ψηφοδελτίου της Νέας Δημοκρατίας στην Α΄ Αθηνών. 

Στις 27 Ιουνίου 2023, με τον σχηματισμό της δεύτερης κυβέρνησης του Κυριάκου Μητσοτάκη, ο Κυριάκος Πιερρακάκης ανέλαβε υπουργός Παιδείας, Θρησκευμάτων και Αθλητισμού. Κατά τη θητεία του προχώρησε σε σειρά μεταρρυθμίσεων με στόχο τον εκσυγχρονισμό όλων των βαθμίδων της εκπαίδευσης, δίνοντας έμφαση τόσο στην ένταξη ψηφιακών εργαλείων στην εκπαιδευτική διαδικασία, αλλά και στην αύξηση του αριθμού των εκπαιδευτικών και στη βελτίωση των υποδομών.

#### Πρωτοβάθμια–Δευτεροβάθμια εκπαίδευση
Κατά τη σχολική χρονιά 2024-2025 η σχολική καθημερινότητα αναβαθμίστηκε με:

* τον διορισμό 10.000 μόνιμων εκπαιδευτικών.
* την ολοκλήρωση της εγκατάστασης των 36.264 διαδραστικών πινάκων σε όλες τις τάξεις από την Ε’ Δημοτικού έως και την Γ’ Λυκείου.
* την ένταξη των Δράσεων Ενεργού Πολίτη στην εκπαιδευτική διαδικασία. Μάλιστα, η Ελλάδα έγινε η πρώτη χώρα που εναρμονίζει το πρόγραμμα σπουδών της με τους 17 στόχους της βιώσιμης ανάπτυξης του ΟΗΕ.
* την καθιέρωση νέου κανονισμού λειτουργίας των σχολείων, που προβλέπει αυστηροποίηση των παιδαγωγικών και πειθαρχικών μέτρων.

Με τον Νόμο 5128/2024 καθιερώθηκε το «Ψηφιακό Φροντιστήριο», μέσω του οποίου παρέχονται για τα πανελλαδικώς εξεταζόμενα μαθήματα τόσο σύγχρονη, όσο και ασύγχρονη τηλεκπαίδευση, ενώ για όλα τα μαθήματα από την Ε΄ Δημοτικού και πάνω θα παρέχεται ασύγχρονη εξ αποστάσεως εκπαίδευση. Επιπλέον, ενισχύθηκε ο Επαγγελματικός προσανατολισμός, καθώς μέσω της εφαρμογής του «Ψηφιακού Σχολείου» θα διατίθεται προδιατυπωμένο ερωτηματολόγιο, αλλά και η δυνατότητα δωρεάν ατομικής διαδικτυακής συνεδρίας. Περαιτέρω, θεσπίστηκαν οι «Αυτόνομες τάξεις Γυμνασίου σε απομακρυσμένες – ορεινές περιοχές», μια πρωτοβουλία που έφερε μετά από πολλά χρόνια τρεις εκπαιδευτικούς σε ακριτικές περιοχές, όπως η Γαύδος, τα παιδιά των οποίων μέχρι τώρα κατά κανόνα ακολουθούσαν κατ’ ιδίαν εκπαίδευση.

Ήδη από το σχολικό έτος 2024-2025, εντάχθηκε στο μάθημα της Λογοτεχνίας η ανάγνωση ολόκληρων λογοτεχνικών έργων, αντί αποσπασματικών κειμένων όπως συνέβαινε έως σήμερα. Στο ίδιο πλαίσιο προώθησης της φιλαναγνωσίας, υλοποιήθηκε η εφαρμογή eVivlio, η πρώτη εφαρμογή που δίνει σε μαθητές πρόσβαση σε δεκάδες εκπαιδευτικά και λογοτεχνικά βιβλία σε ακουστική μορφή (audiobooks). Προωθήθηκαν, επίσης, οι διαδικασίες για την καθιέρωση του πολλαπλού βιβλίου και υλοποιήθηκε το Πρόσθετο Ψηφιακό Εγχειρίδιο για το μάθημα της Πληροφορικής στις τρεις τάξεις του Γυμνασίου.

Επί υπουργίας Πιερρακάκη νομοθετήθηκε το Μάρτιο του 2024 η δυνατότητα κατόχων Διεθνούς Απολυτηρίου (IB) να εισέρχονται σε ιδιωτικά ΑΕΙ δίχως να έχουν δώσει Πανελλαδικές εξετάσεις και να έχουν περάσει την Ελάχιστη Βάση Εισαγωγής, σε αντίθεση με τους υπόλοιπους μαθητές, προανήγγειλε την εισαγωγή, από τον Σεπτέμβριο του 2026, του Διεθνούς Απολυτηρίου σε πέντε δημόσια Πρότυπα σχολεία της χώρας και ανακοίνωσε ότι εξετάζει τη δυνατότητα εισαγωγής κατόχων IB χωρίς Πανελλαδικές και στα δημόσια ΑΕΙ. Παράλληλα, ξεκίνησε το πρόγραμμα «Μαριέττα Γιαννάκου» το μεγαλύτερο πρόγραμμα αναβάθμισης των κτιριακών εγκαταστάσεων εκατοντάδων σχολείων των τελευταίων δεκαετιών, ύψους 350 εκατομμυρίων ευρώ και με προοπτική περαιτέρω διεύρυνσής του με τη συμβολή του ιδιωτικού τομέα. Τέλος, με τον νόμο 5174/2025 θεσπίστηκαν τα Δημόσια Ωνάσεια Σχολεία . Πρόκειται για 22 σχολεία (11 Γυμνάσια και 11 Γενικά Λύκεια), τα οποία με την αρωγή του Ιδρύματος Ωνάση θα λειτουργήσουν σε περιοχές της χώρας που αντιμετωπίζουν κοινωνικές και οικονομικές προκλήσεις και θα δώσουν σε χιλιάδες μαθητές και μαθήτριες τα εφόδια, τη γνώση και το περιβάλλον που χρειάζονται για να εξελίξουν τις δεξιότητές τους.

#### Μέτρα αντιμετώπισης bullying
Τον Απρίλιο του 2024 το Υπουργείο Παιδείας παρουσίασε και έθεσε σε εφαρμογή την εθνική στρατηγική για την καταπολέμηση της ενδοσχολικής βίας και εκφοβισμού , η οποία προβλέπει:

* απαγόρευση εμφανούς κατοχής και χρήσης κινητών τηλεφώνων στα σχολεία.
* αυστηροποίηση των παιδαγωγικών μέτρων.
* λειτουργία της πλατφόρμας stop-bullying.gov.gr, μέσω της οποίας μαθητές και γονείς μπορούν να υποβάλλουν αναφορές για περιστατικά βίας και εκφοβισμού στο σχολικό περιβάλλον.
* προγράμματα επιμόρφωσης για τους Συμβούλους Εκπαίδευσης, τις τετραμελείς ομάδες δράσης σε κάθε διεύθυνση, τους Διευθυντές Σχολικών Μονάδων και τους Υπευθύνους Αποδέκτες Αναφορών.
* επαναφορά της διάκρισης απουσιών σε δικαιολογημένες και μη.

Με την αρωγή του Ιδρύματος Ωνάση, υλοποιήθηκε η εκστρατεία για την καταπολέμηση της ενδοσχολικής βίας και του εκφοβισμού, με στόχο την ευαισθητοποίηση της σχολικής κοινότητας, αλλά και της ευρύτερα της κοινωνίας πάνω στο ζήτημα του bullying. Μάλιστα, η ταινία μικρού μήκους «Stop Bullying» που δημιούργησε στο πλαίσιο της καμπάνιας η Ogilvy Greece βραβεύτηκε με το Bronze Lion στο Διεθνές Φεστιβάλ Δημιουργικότητας των Καννών, στην ενότητα Health & Wellness Lions και, συγκεκριμένα, στην κατηγορία Health Awareness & Advocacy, για εκστρατείες που αποσκοπούν στην ενημέρωση του κοινωνικού συνόλου πάνω σε θέματα Υγείας και Ευεξίας.

#### Τριτοβάθμια Εκπαίδευση
Ο Κυριάκος Πιερρακάκης εστίασε ιδιαίτερα στη διεθνοποίηση της ελληνικής Τριτοβάθμιας Εκπαίδευσης. Αυτό συντελέστηκε μέσω δύο κυρίως πρωτοβουλιών: αφενός μεν με την καθιέρωση της δυνατότητας λειτουργίας μη κερδοσκοπικών παραρτημάτων ξένων πανεπιστημίων και αφετέρου με την οικονομική υποστήριξη, με 82 εκατομμύρια ευρώ, της δημιουργίας κοινών προγραμμάτων σπουδών μεταξύ ελληνικών δημοσίων ΑΕΙ και ξένων πανεπιστημίων. Είναι χαρακτηριστικό ότι υποβλήθηκαν 132 προτάσεις για κοινά Μεταπτυχιακά με ιδρύματα όπως το Harvard, το Yale, το Columbia, το Πανεπιστήμιο της Βοστώνης, το ETH, η Χαϊδελβέργη, το Imperial.

Πέρα από τα μη κερδοσκοπικά παραρτήματα ξένων πανεπιστημίων με ξεκάθαρα και αυστηρά κριτήρια, ο Νόμος 5094/2024, του οποίου την ψήφιση πέτυχε ο Πιερρακάκης, απελευθέρωσε τα δημόσια Πανεπιστήμια από περιττή γραφειοκρατία, ώστε οι διοικήσεις τους να διαθέτουν πολλή περισσότερη ελευθερία και πολλά περισσότερα εργαλεία. Αξίζει να σημειωθεί ότι οι περισσότερες σχετικές διατάξεις αποτέλεσαν πρόταση της Συνόδου των Πρυτάνεων. Με τον ίδιο νόμο, το Δημοκρίτειο Πανεπιστήμιο Θράκης ενισχύθηκε σε αριθμό σχολών, τμημάτων και φοιτητών, διδακτικό προσωπικό, χρηματοδότηση και υποδομές, ενώ το Ελληνικό Ανοικτό Πανεπιστήμιο αυτονομήθηκε και απέκτησε το σύστημα διακυβέρνησης και τα όργανα Διοίκησης.

Ο Πιερρακάκης προχώρησε επίσης σε σημαντική αύξηση της χρηματοδοτήσεως προς τα δημόσια Πανεπιστήμια, ενώ επιπλέον την ακαδημαϊκή χρονιά 2024-2025 πραγματοποιήθηκαν 1.000 διορισμοί στην Τριτοβάθμια Εκπαίδευση, ενισχύοντας τη δυναμική των δημοσίων Πανεπιστημίων. Τέλος, επί ημερών του κυρώθηκε η Σύμβαση του Συμβουλίου της Ευρώπης για την αναγνώριση των τίτλων σπουδών σχετικά με την τριτοβάθμια εκπαίδευση στην ευρωπαϊκή περιφέρεια, με στόχο η Ελλάδα να καταστεί κέντρο εξωστρέφειας και κινητικότητας της γνώσης.

#### Επαγγελματική εκπαίδευση και κατάρτιση
Με τον νόμο 5082/2024 «Ενίσχυση του Εθνικού Συστήματος Επαγγελματικής Εκπαίδευσης και Κατάρτισης» ο Πιερρακάκης προχώρησε σε μια συνολική αναβάθμιση της Επαγγελματικής Εκπαίδευσης και Κατάρτισης, με στόχο να καταστεί πρώτη και αξιόπιστη επιλογή για περισσότερες νέες και νέους. Ειδικότερα, τα ΙΕΚ απέκτησαν 130 νέες ειδικότητες και μετονομάστηκαν σε Σχολές Ανώτερης Επαγγελματικής Κατάρτισης (ΣΑΕΚ). Επιπλέον, δρομολογήθηκε η ίδρυση περίπου 60 Κέντρων Επαγγελματικής Εκπαίδευσης και Κατάρτισης (ΚΕΕΚ) για την ανάπτυξη συνεργειών μεταξύ όλων των δομών της Επαγγελματικής Εκπαίδευσης και Κατάρτισης και τη σύνδεσή της με την αγορά εργασίας και την τοπική οικονομία. Τέλος, τα Εργαστηριακά Κέντρα εξοπλίστηκαν με σύγχρονο εξοπλισμό ύψους 124 εκατομμυρίων ευρώ.

### Υπουργός Οικονομικών
Στις 15 Μαρτίου 2025 ο Κυριάκος Πιερρακάκης ανέλαβε το Υπουργείο Εθνικής Οικονομίας και Οικονομικών, δίνοντας έμφαση στη διατήρηση της δημοσιονομικής σταθερότητας, στην επιτάχυνση της ψηφιοποίησης του φορολογικού συστήματος και στη μείωση της γραφειοκρατίας.

Στις 22 Απριλίου 2025 η Ελλάδα ανακοίνωσε πρωτογενές πλεόνασμα 4,8% και συνολικό πλεόνασμα 1,3% για το 2024. Την ίδια ημέρα, ανακοινώθηκαν από τον Πιερρακάκη μόνιμα μέτρα στήριξης για οικογένειες που ζουν στο ενοίκιο, για φοιτητές και για συνταξιούχους, καθώς και η πρόσθετη ενίσχυση του Προγράμματος Δημοσίων Επενδύσεων με 500 εκατομμύρια ευρώ τον χρόνο.

Στον νόμο για την ενίσχυση της Κεφαλαιαγοράς που ψήφισε η Βουλή των Ελλήνων τον Απρίλιο του 2025, διευρύνθηκαν σημαντικά τα εισοδηματικά κριτήρια υπαγωγής στον εξωδικαστικό μηχανισμό ρύθμισης οφειλών, ώστε να περιλαμβάνεται το σύνολο σχεδόν της μεσαίας τάξης. Στον ίδιο νόμο ο Πιερρακάκης πέτυχε την υπερψήφιση διάταξης προκειμένου να πάψει το Ελληνικό Δημόσιο να προσβάλλει πρωτόδικες αποφάσεις που δικαίωσαν τραυματίες και συγγενείς θυμάτων στις τραγωδίες στο Μάτι και τη Μάνδρα, εξαγγέλλοντας έναν μηχανισμό ο οποίος θα ρυθμίζει συστηματικά τέτοιου είδους ζητήματα. Τέλος, τον Μάιο του 2025 θεσπίστηκε η υποχρέωση του Δημοσίου να προσφεύγει σε διαμεσολάβηση για τη γρήγορη, εύκολη και αποτελεσματική επίλυση κτηματολογικών διαφορών μεταξύ του Δημοσίου και πολιτών.

Στις 18 Απριλίου 2025, οι οίκος αξιολόγησης Standard & Poors αναβάθμισε την ελληνική οικονομία σε ΒΒΒ, ενώ στις 16 Μαΐου ο οίκος Fitch διατήρησε τη χώρα στην επενδυτική βαθμίδα, αναβαθμίζοντας τις προοπτικές της από «σταθερές» σε «θετικές».

Στις 28 Νοεμβρίου 2025, ο Κυριάκος Πιερρακάκης ανακοίνωσε την υποψηφιότητά του για την προεδρία της Ευρωομάδας (Eurogroup). Εξελέγη στις 11 Δεκεμβρίου.

## Διεθνείς διακρίσεις
Το Συμβούλιο του Οργανισμού Οικονομικής Συνεργασίας και Ανάπτυξης επέλεξε τον Πιερρακάκη ως Πρόεδρο του Global Strategy Group, της επιτροπής που έχει ως αποστολή να διευκολύνει την συνεργασία μεταξύ των κρατών μελών του ΟΟΣΑ, τον Απρίλιο του 2021 και, χάρη στον Έλληνα πρέσβη στον ΟΟΣΑ, Γιώργο Παγουλάτο, τον Οκτώβριο του 2024.

## Παραπομπές


## Εξωτερικοί σύνδεσμοι
* 
* Προφίλ του Κυριάκου Πιερρακάκη στο Υπουργείο Εθνικής Οικονομίας και Οικονομικών
* Προφίλ του Κυριάκου Πιερρακάκη στη Βουλή των Ελλήνων

Κατηγορία:Έλληνες πολιτικοί επιστήμονες
Κατηγορία:Έλληνες πολιτικοί του 21ου αιώνα
Κατηγορία:Έλληνες υπουργοί Ψηφιακής Διακυβέρνησης
Κατηγορία:Έλληνες υπουργοί Επικρατείας
Κατηγορία:Βουλευτές Α΄ Αθηνών
Κατηγορία:Βουλευτές εκλεγμένοι με τη Νέα Δημοκρατία
Κατηγορία:Έλληνες υπουργοί Παιδείας, Θρησκευμάτων και Αθλητισμού
Κατηγορία:Έλληνες υπουργοί Εθνικής Οικονομίας και Οικονομικών